РЕГЛАМЕНТ (ЕО) № 1073/2007 НА КОМИСИЯТА
от 19 септември 2007 година
за установяване на забрана на риболова на червен тон от съдове на Общността в Атлантическия океан, на изток от 45° западна дължина, и в Средиземно море
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. за опазване и устойчива експлоатация на рибните ресурси в рамките на Общата политика в областта на рибарството (1), и по-специално член 26, параграф 4 от него,
като взе предвид Регламент (ЕИО) № 2847/93 на Съвета от 12 октомври 1993 г. за установяване на система за контрол, приложима към Общата политика в областта на рибарството (2), и по-специално член 21, параграф 3 от него,
като има предвид, че:
(1)
Регламент (ЕО) № 41/2007 на Съвета от 21 декември 2006 г. за определяне на риболовните възможности през 2007 г. и съответните условия по отношение на някои рибни запаси и групи рибни запаси, приложими във водите на Общността, и по отношение на корабите на Общността във води, за които се изискват ограничения на улова (3) определя количеството червен тон, което може да подлежи на риболов от страна на съдове на Общността през 2007 г. в Атлантическия океан, на изток от 45° западна дължина, и в Средиземно море.
(2)
Общата политика в областта на рибарството цели осигуряване на дългосрочно надеждно развитие на сектора на рибарството посредством устойчиво използване на морските биологични ресурси въз основа на подхода на предпазливост.
(3)
Данните, с които Комисията разполага, както и информацията, получена от инспекторите ѝ по време на мисиите им в засегнатите държави-членки, показват, че възможностите за риболов на червен тон в Атлантическия океан, на изток от 45° западна дължина, и в Средиземно море, отпуснати на Общността за 2007 г., се смятат за изчерпани.
(4)
Затова е необходимо Комисията да определи по своя инициатива датата, от която квотата на Общността за риболов се смята за изчерпана, и да забрани риболова на този ресурс червен тон от същата дата. Необходимо е също така да се забрани да се съхранява на борда, прехвърля или разтоварва на суша този рибен ресурс, уловен от съдове на Общността след тази дата.
(5)
Риболовът на червен тон, както и съхранението му на борда, прехвърлянето и разтоварването на суша от плавателни съдове под флага или регистрирани в Италия и Франция, вече бе забранен с Регламент (ЕО) № 999/2007 на Комисията от 28 август 2007 г. за установяване на забрана на риболова на червен тон от плавателни съдове под флага на Италия в Атлантическия океан, на изток от 45° западна дължина, и в Средиземно море (4) и с Регламент (ЕО) № 1048/2007 на Комисията от 11 септември 2007 г. за установяване на забрана на риболова на червен тон от плавателни съдове под флага на Франция в Атлантическия океан, на изток от 45° западна дължина, и в Средиземно море (5).
(6)
Имайки предвид получените от Комисията данни относно изчерпването на възможностите за риболов на червен тон в Атлантическия океан, на изток от 45° западна дължина, и в Средиземно море, настоящият регламент следва да влезе в сила в деня на публикуването му в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Изчерпване на квотата
Смята се, че уловът на червен тон от плавателни съдове под флага на държавите-членки в Атлантическия океан, на изток от 45° западна дължина, и в Средиземно море е изчерпал квотата на Общността от датата на влизане в сила на настоящия регламент.
Член 2
Забрани
Риболовът на червен тон от плавателни съдове под флага или регистрирани в Кипър, Гърция, Испания, Малта или Португалия, в Атлантическия океан, на изток от 45° западна дължина, и в Средиземно море се забранява от датата на влизане в сила на настоящия регламент до 31 декември 2007 г.
Забранява се също така да се съхранява на борда, прехвърля или разтоварва на суша този рибен ресурс, уловен от посочените плавателни съдове в рамките на този период.
Член 3
Влизане в сила
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 септември 2007 година.